Til: Stortinget 04.05.2017

v/Høyre, Fremskrittspartiet, Venstre, Kristeligfolkeparti, Miljøpartiet de grønne, Senterpartiet, Arbeiderpartiet, Sosialistisk Venstreparti

**Olje og gass – verdiskaping i fremtiden**

Norsk olje- og gassvirksomhet har gjennom 50 år utviklet seg til å bli vår klart største og viktigste næring.

IRIS beskrev i sin rapport «Industribyggerne 2015» at omtrent 330 000 på det tidspunktet var sysselsatt direkte eller indirekte av petroleumsnæringen. Inntektene fra næringen bidrar i 2017 med omtrent hver femte krone på statsbudsjettet. De siste årene har de årlige investeringene i næringen vært på rundt 200 milliarder i året på norsk sokkel, i tillegg kommer eksport fra leverandørindustrien på omtrent samme nivå.

KonKrafts nordområderapport gir et bilde på den enorme verdiskapingen fra næringen. De nordnorske feltene Norne, Skarv og Snøhvit, solgte i 2014 olje- og gass til en verdi av 58 milliarder kroner – tilsvarende mer enn all annen eksport fra landsdelen til sammen. Dette er en næring industrinasjonen Norge er helt avhengige av.

Likevel er det de som mener vi av hensyn til klima, natur og miljø ikke kan finne og sette i produksjon nye felt på norsk sokkel. Det er Industri Energi Statoil grunnleggende uenig i. Fiskeri- og turistnæringene blir også brukt som motargument, historien viser at sameksistens er fullt mulig.

Verden står ovenfor en dobbel utfordring; energi må produseres på en måte som begrenser den globale oppvarmingen til under to grader, og det må produseres nok energi. Mer enn én milliard mennesker lever i dag uten elektrisk energi, ikke så mye som en lyspære i taket. Samtidig er verdens befolkning i sterk vekst.

Derfor er ikke spørsmålet om det kommer til å utvinnes olje og gass i fremtiden, men hvor den skal utvinnes. Petroleumsutvinning på norsk sokkel har blant verdens laveste klimaavtrykk, under halvparten av verdens gjennomsnitt. I det globale klimaperspektivet er utvinning på norsk sokkel gunstig.

Dersom vi ikke åpner nye areal for produksjon på norsk sokkel, kommer produksjonen fra midten av 2020-tallet til å avta raskt. En slik utvikling vil få store konsekvenser både i form av arbeidsledighet og reduserte inntekter til staten.

Industri Energi Statoil mener at hovedformålet med petroleumsvirksomheten må være å skaffe energi til verden med lavt klimaavtrykk, samtidig som det skaper arbeidsplasser og inntekter til velferdssamfunnet. Da må utgangspunktet være en forvaltning som kartlegger mulighetene for petroleumsvirksomhet der disse er til stede. I den sammenheng er områdene Nordland VI, VII og Troms II svært viktige. Å ikke konsekvens utrede disse områdene for petroleumsvirksomhet vil være et brudd med god norsk forvaltningspolitikk, og det vil være å frata fellesskapet det enorme potensialet for verdiskaping som ligger i området.

Industri Energi Statoil mener det snarest må igangsettes konsekvensutredning av Nordland VI, VII og Troms II for å avklare muligheter og eventuelle begrensninger for petroleumsvirksomhet, slik at området forvaltes til fellesskapets beste.

Med hilsen

Industri Energi Statoil